Neoficiálny preklad

Spoločné vyhlásenie
predsedov vlád členských krajín Višegrádskej skupiny
(Krakov, 1. jún 2001)

1. 	My, predsedovia vlád Českej republiky, Maďarskej republiky, Poľskej republiky a Slovenskej republiky sme sa rozhodli stretnúť v Krakove, aby sme zhodnotili výsledky višegrádskej spolupráce za uplynulý rok od nášho posledného stretnutia v Prahe. Pozitívne hodnotíme “Výročnú správu o činnosti Višegrádskej skupiny”, ktorá sumarizuje aktivity, ktoré sa uskutočnili počas poľského predsedníctva. V roku, kedy si pripomíname 10. výročie podpísania Višegrádskej deklarácie by sme chceli vyjadriť naše ocenenie tejto spolupráci. Rovnako potvrdzujeme našu vôľu ďalej rozvíjať politickú, ekonomickú a kultúrnu spoluprácu medzi našimi krajinami na všetkých úrovniach. Naša pozornosť bude zvlášť zameraná na rôzne infraštruktúrne projekty.

2. 	Bezpečnosť a prosperita našich národov zostáva neodlučiteľne spojená s rozširovaním Euro-atlantického spoločenstva a procesom európskej integrácie. Vlády našich krajín budú pokračovať v sledovaní cieľov zahraničnej politiky na základe nášho súčasného a budúceho členstva v NATO a v Európskej únii. V tomto procese budú vedené ich predurčením rozšíriť a posilniť zónu stability a spolupráce v Európe. Naša solidarita v tomto ohľade bude pokračovať v podpore višegrádskej spolupráce.

3. 	Veríme, že výsledkom záväzku NATO, dôsledne uskutočňovať politiku “otvorených dverí”, bude konkrétne rozhodnutie na budúcom summite Aliancie v Prahe, ktorý naplní naše očakávania ohľadne rozšírenia. V zmysle višegrádskej spolupráce potvrdzujeme našu trvalú podporu pre vstupu Slovenska do NATO.
Štáty višegrádskej skupiny budú pokračovať v ich úsilí prehĺbiť spoluprácu v bezpečnostnej     oblasti.

4. 	Európska rada v Nice priniesla významnú zmenu do procesu rozšírenia Európskej únie. Vítame skutočnosť, že uzavretím medzivládnej konferencie o inštitucionálnych reformách a podpisom Dohody z Nice, EÚ splnila poslednú podmienku pre rozšírenie v súlade s rozhodnutím Európskej rady v Helsinkách. Tiež vítame skutočnosť, že časový plán pre rozširovanie prijatý v Nice stanovil prístupové rozhovory na obdobie nasledujúcich 18 mesiacov. Podporujeme princípy potvrdené v Nice, ktoré umožňujú individuálny prístup ku každej krajine, založený na jej vlastných zásluhách. Súčasne pokračujeme v našej spolupráci pri vzájomnej podpore našich národných príprav pre prístup do EÚ. Veríme, že Európska rada v Göteborgu v júni 2001zhodnotí pokrok v prístupových rokovaniach a potvrdí časový plán tak, že rokovania s tými kandidátskymi krajinami, ktoré sú pripravené by mohli byť ukončené v r. 2002. Ich uzatvorenie umožní prvým novým členom zúčastniť sa na voľbách do Európskeho parlamentu v r. 2004, ako plnoprávnym členom.

5. 	Zvláštnu pozornosť venujeme vývoju v juhovýchodnej Európe. Vítame pozitívne zmeny, ktoré sa udiali v týchto krajinách za posledný rok. Obzvlášť radi by sme privítali Juhoslovanskú zväzovú republiku v skupine krajín, ktoré vyznávajú demokratické ideály. Oceňujeme jej úsilie zacielené na zlepšenie vzťahov s jej susedmi, ako aj jej spoluprácu zameranú na plnú implementáciu všeobecného rámca Mierovej dohody v Bosne a Hercegovine a na Rezolúciu OSN č. 1244. Predsedovia vlád krajín Višegrádskej skupiny podporujú mierové riešenie každého problému, ktorý by mohol vzniknúť na Balkáne, riešenie, ktoré by uznalo existujúce hranice a medzinárodné dohody a upevnilo mierovú koexistenciu všetkých etnických skupín v regióne. Keďže oceňujeme všeobecný pokrok dosiahnutý v Kosove, smerujúci k stabilizácii, budeme ďalej podporovať úsilia, ktoré budú viesť k trvalým riešeniam pre Kosovo, k prospechu všetkých etnických spoločenstiev. V kontexte posledných udalostí v Banja Luke, Trebinji a Mostare, vyzývame všetkých politických lídrov v Bosne a Hercegovine konsolidovať ich úsilie pre posilnenie mieru a demokracie v krajine. Taktiež vyjadrujeme záujem o situáciu v bývalej Juhoslovanskej  republike Macedónsko. Podporujeme úsilie zamerané na ukončenie násilia spôsobom zodpovedajúcim uplatňovaniu zákonnosti a adekvátne ohrozeniu. Vyzývame všetkých politických  vodcov v regióne ukončiť všetky násilnosti a teroristické aktivity albánskych militantných skupín, s cieľom izolovať extrémizmus a využiť ich vplyv pre zabezpečenie stability. Vyzývame macedónsku vládu pokračovať v dialógu a hľadaní mierového riešenia otázok vznesených legitímne zvolenými predstaviteľmi albánskeho spoločenstva.

6. 	Pakt stability pre Juhovýchodnú Európu bol vždy vysoko oceňovaný Višegrádskou skupinou a uplatňovaný ako cenný nástroj v medzinárodnom úsilí o dosiahnutie stability a rozvoja na Balkáne. Vlády našich krajín zdieľajú presvedčenie, že diferenciácia úrovne účasti v Pakte stability by nemala závisieť len na uplatnení finančných kritérií, ako objem príspevkov do fondov pomoci. Účasť by mala byť radšej posudzovaná podľa politickej angažovanosti a pripravenosti uplatňovať ciele Paktu. Vkladajúc našu aktívnu účasť do práce Paktu stability dúfame, že stretnutie Regionálneho stola, ktoré sa uskutoční 28. júna zoberie do úvahy status Českej republiky, Poľskej republiky a Slovenskej republiky v Pakte.

7. 	Veríme, že regionálna spolupráca zostane dôležitou črtou vzťahov medzi našimi krajinami aj po ich vstupe do EÚ. Višegrádska skupina bude ďalej nástrojom pomoci pre posilnenie historických a súčasných vzťahov medzi našimi národmi. Rovnako kladieme váhu na dôležitosť spolupráce s ďalšími krajinami zaujímajúcimi sa o rozvoj vzťahov a projektov s Višegrádskou skupinou a presadzujúcimi európsku integráciu.

8. 	Veríme, že spolupráca medzi Višegrádskou skupinou a Beneluxom prinesie nový impulz pre náš región.

9. 	Oceňujeme pozitívnu hodnotu iniciatívy “Poznatkovo orientovaná ekonomika” a tešíme sa na spoluprácu v tejto oblasti.

10. 	Aspekt občianskej spoločnosti a ľudskú dimenziu našej spolupráce považujeme za zvlášť dôležitú. Preto vyjadrujeme našu podporu pre prácu Medzinárodného višegrádskeho fondu, ktorý úspešne dokázal zblížiť naše národy. To je dôvod, prečo sme sa rozhodli zdvojnásobiť ročné príspevky do fondu už od začiatku r. 2002. Podobne budeme podporovať mládežnícke iniciatívy vo Višegrádskej skupine, ako vytvorenie Parlamentu mladých, prispievajúc tak k regionálnej a európskej integrácii.